L’alcalde de Paterna i el delegat del Govern ultimen el dispositiu de seguretat per a la Cordà
27/08/2015

# L’alcalde de Paterna i el delegat del Govern ultimen el dispositiu de seguretat per a la Cordà

[![Reunió de coordinació pera a ultimar el dispositiu de seguretat per a la Cordà](/images/noticias/2015/08/seguridad-corda.jpg)](/images/noticias/2015/08/seguridad-corda.jpg)

27.08.2015

L’alcalde de Paterna, Juan Antonio Sagredo ha mantingut este matí una renunión de coordinació amb el delegat del Govern a la Comunitat Valenciana, Juan Carlos Moragues per a ultimar el dispositiu de seguretat que es desplegarà diumenge que ve 30 d’agost en el municipi amb motiu de la tradicional Cordà.

A la trobada, que s’ha celebrat en l’Ajuntament de Paterna, han assistit, entre altres dirigents, el subdelegat del Govern a la Comunitat Valenciana, Juan Carlos Valderrama, l’inspector cap de la Policia Nacional de Paterna, Fernando Reboires, el cap de la Policia Local de Paterna, Rafael Mestre, el coronel i cap d’operacions de la Guàrdia Civil, Amador Escalada.

Així mateix, també han estat presents les regidores de Seguretat, Núria Campos, de Tradiccions, Cultura i Foc, Paqui Periche, i de Protecció a les Persones, Julio Fernández així com el president de la Federació Interpenyes, César Andreu, el coeter major, José Antonio Monrabal, i responsables del Cos de Bombers de Paterna i de Protecció Civil.

Durant la reunió, l’alcalde ha destacat que “Paterna és un municipi de referència tant en seguretat ciutadana com en coordinació amb tots els cossos i forces de seguretat, servicis sanitaris i corporació municipal” i ha subratllat que “garantint la seguretat i complint la normativa, la Cordà de Paterna continuarà sent la millor del món”.

Respecte al dispositiu de seguretat per al dia la Cordà, Juan Antonio Sagredo ha explicat que s’activarà en compliment del Pla d’Emergències per als actes de foc i que estarà operatiu des de les 19 hores del diumenge 30 d’agost, que és quan comença el repartiment de coets, fins a les 07:00 hores del dilluns 31, que és quan finalitza la recordà del Parc Central.

Sobre este dispositiu, l’alcalde també ha explicat que “es destinaran 25 efectius de la Policia Local que se situaran en la zona de foc (on es tiren els coets) i en la zona de risc (on està el públic) del carrer Major, 30 efectius de Protecció Civil, 3 ambulàncies medicalitzades, un hospital de campanya en la plaça Enginyer Castells, una posta sanitària en l’ambulatori Clot de Joan i un servici d’extinció d’incendis”, tota una sèrie de recursos humans i mitjans tècnics a què cal sumar l’ampli desplegament d’agents de la Policia Nacional.

A més, Sagredo ha indicat que “l’equip de govern vetlarà perquè la millor cordà del món transcórrega en les millors condicions de seguretat per a tiradors, veïns i visitants” alhora que ha destacat que “enguany viurem una Cordà de rècord, no sols a nivell de pólvora, amb 70.000 coets preparats per a ser disparats en 20 minuts, sinó també de participants, amb 315 tiradors, dels quals un 20% són dones”.

Després de la reunió, tots els participants s’han desplaçat fins al carrer Major del poble, lloc on se celebrarà la Cordà, per a comprovar en primera persona els treballs de protecció de les vivendes i establiments allí emplaçats, han visitat la comparsa Jaume I i han finalitzat el recorregut en el Coetòdrom, on l’alcalde els ha explicat l’ús i la finalitat d’este recinte metàl•lic.